KIRJALLINEN KYSYMYS P-1773/00 esittäjä(t): Paulo Casaca (PSE) komissiolle. Asetuksen 1587/98 soveltaminen.



Virallinen lehti nro 081 E , 13/03/2001 s. 0091 - 0092



KIRJALLINEN KYSYMYS P-1773/00 esittäjä(t): Paulo Casaca (PSE) komissiolle (29. toukokuuta 2000) Aihe: Asetuksen 1587/98 soveltaminen Neuvoston asetuksella (EY) N:o 1587/98(1) ja sen soveltamisesta annetulla komission asetuksella (EY) N:o 2844/98(2), Azorien autonomisen alueen kalastajille myönnettävät tuet ulotettiin koskemaan myös syvänmerenkalastusta. Aikaisemmin nämä alueen syrjäisestä sijainnista aiheutuvien lisäkustannusten tasoittamiseksi myönnetyt tuet koskivat vain teollisuuden käyttöön tarkoitetun tonnikalan pyytämistä. Alueella kalastetut pohjakalasaaliit on tarkoitettu pääasiasiallisesti vietäviksi muille alueen saarille, Portugalin mannermaalle ja muihin Euroopan unionin maihin, sekä vientiin kolmansiin maihin; osa saaliista menee paikalliseen kulutukseen. Azorien alueella pyydetyt pohjakalasaaliit myydään lain mukaan huutokaupassa, joten kalastajien ei ole mahdollista tietää mihin ne lopulta päätyvät. Sisämarkkinoita koskevien sääntöjen mukaan toimivaltaisten tulliviranomaisten on rekisteröitävä ainoastaan vientiin mennyt kala. Edellä mainituissa asetuksissa ei kyseisen tuen myöntämiselle ole kuitenkaan asetettu muuta vaatimusta kuin todistus saaliin määrästä ja kalalajista ja se, että noudatetaan tukeen oikeutettuja enimmäismääriä koskevia rajoituksia. 1. Eikö komissio katso, että kalastajille tarkoitetun tuen myöntämiseksi riittää edellä mainittujen asetusten mukaisesti toimivaltaisen julkisen elimen, kuten Lotaçorin antama todistus saaliin määrästä ja kalalajista? 2. Pitääkö komissio välttämättömänä myös todistusta viennistä saarialueen ulkopuolelle? Minkä säännösten perusteella ja millä tavoin tämä todistus voidaan antaa? (1) EYVL L 208, 24.7.1998, s. 1. (2) EYVL L 354, 30.12.1998, s. 53. Franz Fischlerin komission puolesta antama vastaus (23. kesäkuuta 2000) Azorien, Madeiran, Kanariansaarten sekä Ranskan departementtien Guayanan ja Réunionin tiettyjen kalastustuotteiden kaupan pitämisessä alueiden syrjäisestä sijainnista aiheutuvien lisäkustannusten tasoitusjärjestelmän käyttöön ottamisesta 17 päivänä heinäkuuta 1998 annetun neuvoston asetuksen (EY) N:o 1587/98 tarkoituksena on antaa kyseisille talouselämän toimijoille mahdollisuus harjoittaa toimintaansa samanlaisin edellytyksin kuin niiden manner-Eurooppaan sijoittuneet kumppaninsa maksamalla näiden alueiden ulkopuolelle tosiasiallisesti toimitetuista määristä lisäkustannusten tasoitusta. Azorien toimijoita koskevien kysymysten osalta on aiheellista täsmentää, että: 1. Asetuksen (EY) N:o 1587/98 soveltamista koskevista yksityiskohtaisista säännöistä 22 päivänä joulukuuta 1998 annetun komission asetuksen (EY) N:o 2844/98 6 artiklan mukaisesti Azorien aluehallitus on hyväksynyt asianmukaiset säännökset, joilla varmistetaan järjestelmän täytäntöönpanoa koskevien edellytysten noudattaminen. Näiden säännösten mukaisesti edunsaajat ovat velvollisia esittämään saaliin määrän ja kalalajit sisältävät asiakirjat (vrt. liitteet, jotka sisältyvät sovellettavaan alueelliseen lainsäädäntöön). Maksut suoritetaan asiakirjojen pohjalta laadittujen pyyntöjen perusteella. 2. Järjestelmän tarkoituksena on korvata ne lisäkustannukset, joita tuotteiden vienti alueen ulkopuolelle tosiasiallisesti aiheuttaa. Tämän vuoksi sovellettavan alueellisen lainsäädännön 3 artiklassa säädetään, että vientimarkkinoina ovat muut jäsenvaltiot, Yhdysvallat ja Kanada. Säädöksen liitteessä täsmennetään myös ne asiakirjat, jotka järjestelmän piiriin kuuluvien tuotteiden viejäyritysten on esitettävä, nimittäin kuljetusyrityksen lasku sekä tuotteen lastausasiakirja tai kansainvälinen huolintailmoitus.